नई दिल्लीः त्योहारी मांग कमजोर पडऩे से दिल्ली सर्राफा बाजार में शनिवार को सोना 280 रुपए फिसलकर तीन सप्ताह से अधिक के निचले स्तर 32,070 रुपए वहीं चांदी भी 400 रुपए का गोता लगाती हुई 38,000 रुपए प्रति किलोग्राम पर आ गई। अंतरराष्ट्रीय बाजार में लंदन का सोना हाजिर शुक्रवार को 13 डॉलर की गिरावट में 1,209.75 डॉलर प्रति औंस बोला गया। दिसंबर का अमरीकी सोना वायदा भी 14.80 डॉलर की गिरावट में 1,210.30 डॉलर प्रति औंस बोला गया। इस दौरान चांदी 0.25 डॉलर की गिरावट में 14.12 डॉलर प्रति औंस बोली गयी। बाजार विश्लेषकों के मुताबिक दुनिया की अन्य प्रमुख मुद्राओं के बास्केट में डॉलर की मजबूती से वैश्विक बाजार में पीली धातु पर दबाव बढा हुआ है। घरेलू बाजार में धनतेरस के बाद त्योहारी मांग में जबरदस्त गिरावट आयी है जिससे सोने के भाव लुढ़क गये हैं।गौरतलब है कि धनतेरस के मौके पर फुटकर कारोबारियों और आभूषण विक्रेताओं की सांकेतिक लिवाली से सोना 40 रुपए बढ़कर 32,690 रुपए प्रति 10 ग्राम हो गया था। लोगों में यह मान्यता है कि धनतेरस के दिन सोना-चांदी आदि खरीदने से समृद्धि आती है। इसलिए ही लोग इस दिन सोना चांदी खरीदने के इच्छुक होते है।